因見市人以瓦缶蒔花屋上有感
作者：姜特立
朝代：宋

paragraphs: 城中寸土如寸金，屋上蒔花亦良苦。
因思離宮與別館，南至九嵕北鄠杜。
東西延袤八百里，橋梁褭空七百柱。
傷哉好大荒主心，豈識世間蓬篳趣。
一邱一壑吾輩事，隨分園池何用許。
我今度地山一隅，栽柳栽花已無數。
大雖不足小有餘，便可終身爲老圃。